text: Cléomadès fais les avoit
   Maistres de tout kan qu'il tenoit,
   Pour ce que il sage et loial
   Estoient, et preu et vassal.
   Je di que bien avisé sont
   Grant seigneur, se de tel gent font
   Maistre d'aus et de lor pays,
   Que cil que je ci vous devis.
   Qui laisse le grain pour la paille
   Et lait le noiel pour l'eschaille
   Quant la noisete est depecie,
   Il m'est vis que il fait folie.
   Pour ce di je que moult feront
   Que sage, et bon conseil aront
   Cil qui atrairont entour eus
   Les sages, les loiaus, les preus;
   Car en tel gent, ce m'est avis,
   Gist adès honnours et pourfis
   En chascun tans et en tous lieus ;
   Et si en doit on amer mieux 
   Le grant seigneur quant il est tex,
   Que gouvernés est ses hostex
   De gent qui soient desirant
   PageV02P216
   D'onneur, et de honte doutant.
  